মুহাম্মদ আমিন খান তুরানি

**মিয়া মুহাম্মদ আমিন খান তুরানি** (মৃত্যু ২৮ জানুয়ারি ১৭২১) ছিলেন মধ্য এশীয় বংশোদ্ভূত মুঘল অভিজাত। তিনি মুঘল সম্রাট আওরঙ্গজেবের শাসনামলে 'সদর-উস-সুদুর' (ধর্মীয় অনুদান প্রধান) হিসেবে দায়িত্ব পালন করেন এবং সম্রাট মুহাম্মদ শাহের শাসনামলে সংক্ষিপ্ত সময়ের জন্য 'উজির' (প্রধানমন্ত্রী) পদে অধিষ্ঠিত ছিলেন। তিনি হায়দ্রাবাদের প্রথম নিজাম প্রথম আসাফ জাহের চাচা ছিলেন।

## প্রারম্ভিক জীবন
মুহাম্মদ আমিন খান বুখারা রাজ্যের সমরকন্দ থেকে এসেছিলেন। তার পিতা মীর বাহাউদ্দিন ছিলেন আলম শেখের দ্বিতীয় পুত্র, যিনি একজন পণ্ডিত এবং বিখ্যাত সাধক শিহাবুদ্দিন সোহরাওয়ার্দীর বংশধর ছিলেন। মীর বাহাউদ্দিন বুখারার খানের অধীনে কাজ করতেন এবং ১৬৮৬-১৬৮৭ সালের দিকে সন্দেহের বশে খানের আদেশে তার মৃত্যুদণ্ড কার্যকর করা হয়। মুহাম্মদ আমিন খান সেই অঞ্চল থেকে পালিয়ে ১৬৮৭ সালে ভারতে পৌঁছান।

## কর্মজীবন
ভারতে আসার পর মুহাম্মদ আমিন খানকে দাক্ষিণাত্যে মুঘল সম্রাট আওরঙ্গজেব গ্রহণ করেন। তাকে একটি মনসব প্রদানের মাধ্যমে মুঘল অভিজাত করা হয় এবং তিনি বেশ কয়েকটি সামরিক অভিযানে কৃতিত্ব প্রদর্শন করেন। শুরুতে তিনি তার চাচাতো ভাই ঘাজীউদ্দিন খানের অধীনে কাজ করতেন। আওরঙ্গজেবের শাসনামলে মুহাম্মদ আমিন খান দরবারের দুটি প্রধান অভিজাত উপদলের একটির অন্তর্ভুক্ত ছিলেন। এই উপদলটি তার প্রভাবশালী আত্মীয়দের দ্বারা পরিচালিত হতো, যাদের মধ্যে ছিলেন চাচাতো ভাই ঘাজীউদ্দিন খান এবং ভাইপো কামারউদ্দিন খান, প্রথম আসাফ জাহ। ১৬৯৮ সালে আওরঙ্গজেব মুহাম্মদ আমিনকে সাম্রাজ্যের সদর-উস-সুদুর হিসেবে নিযুক্ত করেন। আওরঙ্গজেবের মৃত্যুর অল্পকাল আগে মুহাম্মদ আমিনকে 'চিন মুহাম্মদ খান' উপাধিতে ভূষিত করা হয়।

আওরঙ্গজেবের মৃত্যুর পর রাজপুত্রদের মধ্যে শুরু হওয়া উত্তরাধিকার যুদ্ধে মুহাম্মদ আমিন চিন কিলিচ খানের সাথে মিলে নিরপেক্ষ থাকার সিদ্ধান্ত নেন। তবে দরবার থেকে চিন কিলিচ খানের সরে দাঁড়ানোর নীতির সাথে একমত না হয়ে তিনি পরবর্তী বছরগুলোতে রাজনীতিতে সক্রিয় থাকেন। সম্রাট বাহাদুর শাহের শাসনামলে বান্দা সিং বাহাদুরের নেতৃত্বে পরিচালিত শিখ বিদ্রোহ দমনের জন্য প্রেরিত অভিজাতদের মধ্যে তিনি অন্যতম ছিলেন, তবে তিনি সফল হননি। বাহাদুর শাহের মৃত্যুর পর তিনি বান্দাকে ধরার দায়িত্ব ত্যাগ করেন। পরবর্তীতে সম্রাট ফর‌রুখসিয়ারের উত্থানের সাথে ক্ষমতা দখলের জন্য তিনি সৈয়দ ভাইদের সমর্থন চান। তবে ১৭১৬ সাল থেকে তিনি তাদের বিরুদ্ধে ষড়যন্ত্র শুরু করেন, যা তাদের পদচ্যুতি এবং নতুন সম্রাট মুহাম্মদ শাহের রাজ্যাভিষেকে অবদান রাখে। মুহাম্মদ শাহের অধীনে মুহাম্মদ আমিন খানকে কাঙ্ক্ষিত উজির পদ প্রদান করা হয়, যা চিন কিলিচ খানকে হতাশ করেছিল কারণ তিনি নিজেও এই পদটি চেয়েছিলেন। তবে অকাল মৃত্যুর আগে মুহাম্মদ আমিন খান মাত্র চার মাস এই পদে দায়িত্ব পালন করতে পেরেছিলেন। তার মৃত্যুর পর চিন কিলিচ খান উজিরের পদ লাভ করেন। ১৮২১ সালের ভ্রমণকাহিনী 'সৈর-উল-মানাজিল' এ উল্লেখ করা হয়েছে যে দিল্লিতে ঘাজীউদ্দিন খান মাদ্রাসার পেছনে মুহাম্মদ আমিন খানের সমাধি অবস্থিত।

## পরিবার
মুঘল অভিজাতদের মধ্যে মুহাম্মদ আমিন খানের বেশ কয়েকজন আত্মীয় ছিলেন। মুহাম্মদ আমিন খানের চাচা ছিলেন আবিদ খান, যিনি একসময় আওরঙ্গজেবের অধীনে সদর-উস-সুদুরের পদে অধিষ্ঠিত ছিলেন। এর ফলে মুহাম্মদ আমিন আবিদ খানের পুত্র এবং আওরঙ্গজেবের প্রধান অভিজাত ঘাজীউদ্দিন খানের চাচাতো ভাই হন। এভাবে মুহাম্মদ আমিন ছিলেন ঘাজীউদ্দিন খানের পুত্র চিন কিলিচ খানের চাচা, যিনি মুঘল দরবারের আরেক বিশিষ্ট অভিজাত ছিলেন (পরবর্তীতে যিনি আসাফ জাহি রাজবংশ প্রতিষ্ঠা করেন)।

মুহাম্মদ আমিন খানের নিজের একটি পুত্র ছিল যার নাম কামারউদ্দিন খান, যিনি উজির হিসেবে দায়িত্ব পালন করেছিলেন। মুহাম্মদ আমিন খানের বোন লাহোরের মুঘল গভর্নর আব্দুস সামাদ খানের সাথে বিবাহবন্ধনে আবদ্ধ ছিলেন এবং তার কন্যা আব্দুস সামাদ খানের পুত্র জাকারিয়া খানের সাথে বিবাহবন্ধনে আবদ্ধ ছিলেন।

## তথ্যসূত্র

বিষয়শ্রেণী:১৭২১-এ মৃত্যু
বিষয়শ্রেণী:মুঘল সাম্রাজ্যের উজিরে আজম
বিষয়শ্রেণী:১৮শ শতাব্দীর ভারতীয় মুসলিম
বিষয়শ্রেণী:সমরকন্দের ব্যক্তি
বিষয়শ্রেণী:১৭শ শতাব্দীর মুঘল সাম্রাজ্যের ব্যক্তি
বিষয়শ্রেণী:১৮শ শতাব্দীর মুঘল সাম্রাজ্যের ব্যক্তি
বিষয়শ্রেণী:১৮শ শতাব্দীর ভারতীয় অভিজাত ব্যক্তি